Projektas

LIETUVOS RESPUBLIKOS ENERGETIKOS MINISTRAS

įsakymas

DĖL lietuvos respublikos energetikos ministro 2010 M. spalio 4 D. ĮSAKYMO NR. 1-274 „DĖL asmenų, turinčių teisę eksploatuoti energetikos įrenginius, atestavimo taisyklių patvirtinimo“ PAKEITIMO

2016 m.	d. Nr.

Vilnius

1. P a k e i č i u Lietuvos Respublikos energetikos ministro 2010 m. spalio 4 d. įsakymą
Nr. 1-274 „Dėl Asmenų, turinčių teisę eksploatuoti energetikos įrenginius, atestavimo taisyklių patvirtinimo“:

1.1. Pakeičiu įsakymo preambulę ir ją išdėstau taip:

„Vadovaudamasis Lietuvos Respublikos energetikos įstatymo 6 straipsnio 16 punktu ir 22 straipsnio 2 dalimi, Lietuvos Respublikos šilumos ūkio įstatymo 20 ir 31 straipsniais:“;

1.2. Pakeičiu Asmenų, turinčių teisę eksploatuoti energetikos įrenginius, atestavimo taisykles, patvirtintas Lietuvos Respublikos energetikos ministro 2010 m. spalio 4 d. įsakymu Nr. 1-274 „Dėl Asmenų, turinčių teisę eksploatuoti energetikos įrenginius, atestavimo taisyklių patvirtinimo“ ir jas išdėstau nauja redakcija (pridedama).

2. N u s t a t a u, kad:

2.1. šis įsakymas įsigalioja 2017 m. sausio 1 d.;

2.2. iki šio įsakymo įsigaliojimo Valstybinės energetikos inspekcijos prie Energetikos ministerijos pradėtos procedūros dėl atestatų išdavimo, atestatų pakeitimo (atestatuose įrašytų duomenų papildymo ir (ar) patikslinimo), atestatų galiojimo sustabdymo, galiojimo sustabdymo panaikinimo, galiojimo panaikinimo yra užbaigiamos pagal iki šio įsakymo įsigaliojimo galiojusią Asmenų, turinčių teisę eksploatuoti energetikos įrenginius, atestavimo taisyklių tvarką.

Energetikos ministras

PATVIRTINTA Lietuvos Respublikos energetikos ministro 2010 m. spalio 4 d. įsakymu Nr. 1-274 (Lietuvos Respublikos energetikos ministro 2016 m. d. įsakymo Nr. redakcija)

asmenų, turinčių teisę eksploatuoti energetikos įrenginius, atestavimo TAISYKLĖS

I SKYRIUS

Bendrosios nuostatos

1. Asmenų, turinčių teisę eksploatuoti energetikos įrenginius, atestavimo taisyklės (toliau – Atestavimo taisyklės) nustato reikalavimų, susijusių su atestatų energetikos sektoriuje išdavimu, atestatų pakeitimu (atestatuose įrašytų duomenų papildymu ir (ar) patikslinimu), atsisakymu išduoti atestatą, atestatų galiojimo sustabdymu, galiojimo sustabdymo panaikinimu, galiojimo panaikinimu, atestatų registravimu ir informacijos apie atestatus skelbimu, reguliuojamosios veiklos (toliau – licencijuojama veikla) sąlygų laikymusi, įgyvendinimo tvarką ir šių sąlygų laikymosi priežiūrą.

2. Energetikos įrenginių eksploatavimo darbų, kurie įrašomi ūkio subjektams išduodamuose atestatuose, sąrašai pateikiami Atestavimo taisyklių 1–5 priede.

3. Verstis energetikos įrenginių eksploatavimu – veikla, nurodyta Lietuvos Respublikos energetikos įstatymo (toliau – Energetikos įstatymas) 22 straipsnio 1 dalyje, leidžiama tik energetikos įrenginių eksploatavimo atestatą (toliau – atestatas) turintiems ūkio subjektams.

4. Išduodami atskiri kiekvienos rūšies atestatai.

5. Atestatai išduodami penkerių metų laikotarpiui.

6. Ūkio subjektai, eksploatuojantys nuosavybės teise ar kitais teisėtais būdais valdomus energetikos įrenginius gali būti atestuojami jų pageidavimu ir jiems išduodami atestatai, jeigu teisės aktai (Atestavimo taisyklių 6 priedo 9, 10 ir 11 punktai) nenustato kitaip.

7. Draudžiama vykdyti licencijuojamą veiklą, kai atestato galiojimas yra sustabdytas.

8. Už atestato išdavimą, pakeitimą mokama valstybės rinkliava Lietuvos Respublikos rinkliavų įstatymo ir Lietuvos Respublikos Vyriausybės 2000 m. gruodžio 15 d. nutarimo
Nr. 1458 „Dėl Konkrečių valstybės rinkliavos dydžių sąrašo ir Valstybės rinkliavos mokėjimo ir grąžinimo taisyklių patvirtinimo“ nustatyta tvarka (Atestavimo taisyklių 6 priedo 8 ir 12 punktai).

9. Atestavimo taisyklėse vartojamos sąvokos:

9.1. Energetikos įrenginių eksploatavimo atestatas (toliau – atestatas) – dokumentas, kuriuo patvirtinamas ūkio subjekto tinkamas pasirengimas eksploatuoti energetikos įrenginius.

9.2. Energetikos įrenginių eksploatavimo darbų vadovas (toliau – darbų vadovas) – teisės aktų nustatyta tvarka atestuotas reikiamos kvalifikacijos asmuo, turintis ūkio subjekto vadovo įgaliojimus vadovauti energetikos įrenginių eksploatavimo darbams.

9.3. Dujų įrenginiai – įrenginiai, skirti degiosioms dujoms (gamtinėms, suslėgtoms gamtinėms, suskystintoms gamtinėms, suskystintoms naftos dujoms), naudojamoms kurui, perduoti, skirstyti, laikyti, skystinti ar pakartotinai dujinti.

9.4. Elektros įrenginiai – įrenginiai, skirti elektros energijai gaminti, perduoti, skirstyti, keisti (transformuoti).

9.5. Energetikos įrenginių bandymai – visuma veiksmų, apimančių teisės aktų nustatyta tvarka atliekamą energetikos įrenginių tikrinimą, įvairių parametrų matavimą, derinimą, siekiant nustatyti reikalingas eksploatavimo charakteristikas ir medžiagų savybes.

9.6. Energetikos įrenginių remontas – darbai, apimantys energetikos įrenginių atskirų mazgų ar dalių keitimą, taisymą ar rekonstravimą, siekiant visiškai ar iš dalies atkurti tų įrenginių pradines (techninėje dokumentacijoje ar projekte nurodytas) savybes, kad toliau naudojant įrenginiai būtų reikiamos techninės būklės.

9.7. Energetikos įrenginių techninė priežiūra – teisės aktų nustatyta tvarka atliekami energetikos įrenginių patikrinimai, apžiūros ir pastebėtų smulkių trūkumų ir gedimų šalinimas, siekiant užtikrinti šių įrenginių patikimumą, efektyvumą ir saugumą.

9.8. Energetikos įrenginių technologinis valdymas – teisės aktų nustatyta tvarka atliekamas energetikos įrenginių technologinių parametrų valdymas, įrenginių darbo valdymas, nustatyto veikimo režimo palaikymas.

9.9. Naftos ir (ar) naftos produktų įrenginiai – įrenginiai, skirti naftos gavybai, pirminiam ir antriniam perdirbimui, naftai ir (ar) naftos produktams transportuoti ir laikyti.

9.10. Pareiškėjas – asmuo, kuris ketina verstis energetikos įrenginių eksploatavimo veikla Lietuvos Respublikoje ir Asmenų, turinčių teisę eksploatuoti energetikos įrenginius, atestavimo taisyklių nustatyta tvarka kreipiasi į Valstybinę energetikos inspekciją prie Energetikos ministerijos su prašymu išduoti energetikos įrenginių eksploatavimo atestatą.

9.11. Šiurkštus energetikos teisės aktų reikalavimų pažeidimas (toliau – šiurkštus pažeidimas) – Asmenų, turinčių teisę eksploatuoti energetikos įrenginius, atestavimo taisyklių ar kitų teisės aktų, reglamentuojančių energetikos veiklą, pažeidimas, dėl kurio gresia energetikos įrenginių avarija, sutrikimas ar kyla pavojus žmonių gyvybei ir saugumui.

9.12. Šilumos įrenginiai – įrenginiai, skirti šiluminei energijai gaminti, kaupti, redukuoti, tiekti, skirstyti, taip pat įrenginiai, skirti skystajam ir kietajam kurui bei vandeniui, kurie reikalingi šilumos gamybai ir tiekimui, paruošti.

9.13. Naftos ir (ar) naftos produktų terminalas – specialiai įrengtų krovos įrenginių, talpyklų, kitų įrenginių bei statinių kompleksas, naudojamas naftai ir (ar) naftos produktams bei kitam skystajam kurui laikyti, degalų mišiniams ruošti (sumaišyti) ir perduoti į mobiliąsias talpyklas, tanklaivius ir iš jų.

9.14. Ūkio subjektas – fizinis ar juridinis asmuo arba kita organizacija, juridinio asmens ar kitos organizacijos padalinys, kuris Asmenų, turinčių teisę eksploatuoti energetikos įrenginius, atestavimo taisyklių nustatyta tvarka turi energetikos įrenginių eksploatavimo atestatą ir laikydamasis teisės aktų nustatytų reikalavimų teikia atestate nurodytas energetikos įrenginių eksploatavimo paslaugas.

9.15. Ūkio subjekto atestavimas – ūkio subjekto pasirengimo kvalifikuotai atlikti energetikos įrenginių eksploatavimo darbus bei užtikrinti šių darbų kokybę, reglamentuojamą energetikos teisės aktų, patikrinimas.

9.16. Kitos Atestavimo taisyklėse vartojamos sąvokos apibrėžtos Energetikos įstatyme, Lietuvos Respublikos paslaugų įstatyme ir Lietuvos Respublikos viešojo administravimo įstatyme (toliau – Viešojo administravimo įstatymas).

II SKYRIUS

ATESTATŲ RŪŠYS IR REIKALAVIMAI ASMENIMS, SIEKIANTIEMS GAUTI ATESTATĄ eksploatuoti energetikos įrenginius

10. Atestatai yra šių rūšių:

10.1. elektros įrenginių eksploatavimo;

10.2. šilumos įrenginių ir turbinų eksploatavimo;

10.3. gamtinių dujų įrenginių eksploatavimo;

10.4. suskystintų naftos dujų įrenginių eksploatavimo;

10.5. naftos ir naftos produktų įrenginių eksploatavimo.

11. Atestatai išduodami asmenims, nurodytiems Energetikos įstatymo 2 straipsnio 1 dalyje (toliau – ūkio subjektams).

12. Atestatai išduodami Atestavimo taisyklių 11 punkte nurodytiems ūkio subjektams, kurie atitinka šiuos reikalavimus:

12.1. turi technologinę įrangą, prietaisus ir kitas priemones, reikalingas veiksmams, kurių reikia energetikos įrenginiams eksploatuoti, atlikti;

12.2. turi technologinius, techninius dokumentus, kuriuose nurodyti eksploatuojamų energetikos įrenginių techniniai duomenys ir rekomenduojamos eksploatavimo procedūros;

12.3. turi energetikos įrenginiams eksploatuoti Atestavimo taisyklių 6 priedo 2 ir 14 punktuose nurodytų teisės aktų nustatyta tvarka atestuotus reikiamos kvalifikacijos darbų vadovus ir specialistus, dirbančius ūkio subjekte pagal darbo sutartį prašymo išduoti atestatą metu ir visą laikotarpį, kuomet vykdoma energetikos įrenginių eksploatavimo veikla pagal išduotą atestatą.

III SKYRIUS

ATESTATUS IŠDUODANTI INSTITUCIJA IR JOS ĮGALIOJIMAI

13. Ūkio subjektų atestavimą atlieka Valstybinė energetikos inspekcija prie Energetikos ministerijos (toliau – Inspekcija).

14. Inspekcija turi teisę:

14.1. gauti iš ūkio subjektų dokumentus ir duomenis, kurių reikia jų prašymams išnagrinėti dėl atestatų išdavimo ar pakeitimo, atestatų galiojimo sustabdymo, atestatų galiojimo sustabdymo panaikinimo, atestatų galiojimo panaikinimo arba patikrinti, kaip laikomasi licencijuojamos veiklos sąlygų;

14.2. gauti iš ūkio subjektų veiklą prižiūrinčių (kontroliuojančių) valstybės institucijų papildomos informacijos apie licencijuojamą veiklą;

14.3. patvirtinti pagal Atestavimo taisyklių nustatytus reikalavimus atestatų išdavimo tvarką, kurioje būtų nustatyti detalūs reikalavimai dokumentų pateikimui, atestatų išdavimo procedūroms, atestatų registravimui ir paskelbimui, dokumentų saugojimui ir archyvavimui;

14.4. kitų teisių, kurias jai suteikia įstatymai ir kiti teisės aktai.

15. Inspekcijos funkcijos:

15.1. atlieka ūkio subjektų atestavimą, išduoda atestatus, pakeičia atestatus (patikslina ir (ar) papildo atestate įrašytus duomenis), sustabdo atestato galiojimą, panaikina atestato galiojimo sustabdymą, panaikina atestato galiojimą, pateikia pareiškėjui motyvuotą raštišką atsisakymą išduoti atestatą, pakeisti atestatą;

15.2. registruoja atestatus;

15.3. rengia ir teikia tvirtinti Lietuvos Respublikos energetikos ministerijai (toliau – Energetikos ministerija) energetikos įrenginių eksploatavimo darbų, kuriuos gali atlikti ūkio subjektas – fizinis asmuo, sąrašą;

15.4. kontroliuoja, kaip laikomasi licencijuojamos veiklos sąlygų (Atestavimo taisyklių 6 priedo 2 ir 13 punktai);

15.5. nagrinėja skundus dėl licencijuojamos veiklos sąlygų pažeidimų;

15.6. teikia informaciją apie atestatų išdavimą, atestatų pakeitimą (atestatuose įrašytų duomenų patikslinimą ir (ar) papildymą), atestatų galiojimo sustabdymą, galiojimo sustabdymo panaikinimą, galiojimo panaikinimą valstybės institucijoms, įstaigoms, kurioms jos reikia pavestoms funkcijoms atlikti, taip pat kitiems suinteresuotiems asmenims;

15.7. nustato atestatų formas;

15.8. skelbia informaciją apie atestatų išdavimą, atestatų pakeitimą (atestatuose įrašytų duomenų patikslinimą ir (ar) papildymą), atestatų galiojimo sustabdymą, galiojimo sustabdymo panaikinimą, galiojimo panaikinimą panaikina naudojantis valstybės įmonės Registrų centro sukurta ir administruojama valstybės informacine sistema, skirta duomenims ir informacijai apie ūkio subjektams išduotas licencijas tvarkyti vienoje vietoje (toliau – Licencijų informacinė sistema).

16. Inspekcija atestatams išduoti, atsisakymams išduoti, pakeisti atestatus (atestatuose įrašytiems duomenims papildyti ir (ar) patikslinti), atestatų galiojimams sustabdyti, galiojimo sustabdymams panaikinti, galiojimams panaikinti turi teisę naudotis šių registrų duomenis:

16.1. Lietuvos Respublikos gyventojų registro – fizinių asmenų duomenims (vardas ir pavardė, asmens kodas (jeigu toks yra), tiksli gimimo data, deklaruota gyvenamoji vieta) patikrinti;

16.2. Lietuvos Respublikos nekilnojamojo turto registro – nekilnojamojo turto duomenims patikrinti;

16.3. Lietuvos Respublikos juridinių asmenų registro – juridinių asmenų duomenims patikrinti;

16.4. Potencialiai pavojingų įrenginių valstybės registro – duomenims apie ūkio subjektų įrenginių įregistravimą patikrinti;

16.5. Mokesčio mokėtojų registro – duomenims apie ūkio subjektų mokamas valstybės rinkliavas patikrinti.

17. Inspekcija, išduodama ūkio subjektui atestatą, taip pat panaikindama jo galiojimą, turi teisę pasitelkti valstybinės priežiūros ir (ar) kontrolės institucijų arba kitus specialistus (ekspertus) ir ūkio subjekto pasirengimą įvertinti pagal jų pateiktas tikrinimo išvadas.

18. Inspekcijos pareigūnai atsako už:

18.1. savo sprendimų pagrįstumą ir objektyvumą;

18.2. atestatus gaunančių ūkio subjektų komercinių (technologinių ir ekonominių) paslapčių išsaugojimą pagal įstatymus.

19. Inspekcijos pareigūnas turi teisę:

19.1. patikrinti ūkio subjekto pasirengimą eksploatuoti energetikos įrenginius pagal visus Atestavimo taisyklių 12 punkto nustatytus reikalavimus;

19.2. pranešti Policijos departamentui prie Lietuvos Respublikos vidaus reikalų ministerijos apie ūkio subjektus, besiverčiančius energetikos įrenginių eksploatavimu, tačiau neturinčius galiojančio atestato;

19.3. teikti Inspekcijos viršininkui siūlymą dėl atestato galiojimo panaikinimo, jeigu ūkio subjekto tikrinimo metu pagal atestato apibrėžtą energetikos įrenginių eksploatavimo veiklą rasta pažeidimų, nurodytų Atestavimo taisyklių 50–53 punktuose.

20. Inspekcijos teikimu Lietuvos Respublikos energetikos ministras tvirtina energetikos įrenginių eksploatavimo darbų sąrašą, kurį gali atlikti ūkio subjektas – fizinis asmuo. Darbų sąrašas turi atitikti teisės aktų, reglamentuojančių energetikos įrenginių eksploatavimo, techninės saugos ir kitus techninius klausimus, nustatytus reikalavimus. Patvirtintas energetikos įrenginių eksploatavimo darbų sąrašas turi atitikti Atestavimo taisyklių 1–5 prieduose nurodytiems energetikos įrenginių eksploatavimo darbams ir turi būti viešai skelbiamas Inspekcijos interneto svetainėje.

IV SKYRIUS

DOKUMENTŲ PATEIKIMAS

21. Pareiškėjas prašyme turi nurodyti:

21.1. pareiškėjo (juridinio asmens) pavadinimą, teisinę formą, kodą, buveinės adresą, telefono ir fakso numerius, elektroninio pašto adresą arba pareiškėjo (fizinio asmens) vardą ir pavardę, asmens kodą (jeigu toks yra), tikslią gimimo datą, deklaruotą gyvenamąją vietą, telefono ryšio numerį ir elektroninio pašto adresą;

21.2. atestato rūšį;

21.3. jeigu pareiškėjas yra kitos valstybės narės pilietis ar kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, ir siekia gauti atestatą, privalo Inspekcijai pateikti dokumentą, patvirtinantį šią teisę;

21.4. kokiu būdu pareiškėjas pageidautų gauti informaciją iš Inspekcijos apie priimtus sprendimus.

22. Pareiškėjas kartu su Atestavimo taisyklių 21 punkte nurodytu prašymu pateikia šiuos dokumentus:

22.1. ūkio subjekto pageidaujamų atlikti energetikos įrenginių eksploatavimo darbų sąrašą;

22.2. turimų pagrindinių technologinių, norminių ir techninių dokumentų, kuriuose nurodyti eksploatuojamų įrenginių techniniai duomenys, rekomenduojamos eksploatavimo procedūros ir pan., būtinų prašyme nurodytiems darbams atlikti, sąrašą;

22.3. pagrindinės turimos techninės, technologinės įrangos ir prietaisų, būtinų prašyme nurodytiems darbams atlikti, taip pat asmens apsaugos priemonių, reikalingų saugiam darbui garantuoti, sąrašą;

22.4. pažymą apie darbų vadovų ir specialistų atestavimą eksploatuoti energetikos įrenginius;

22.5. informaciją apie ketinamų išsinuomoti įrenginių ir prietaisų nuomos ar panaudos sutartis, kurioje nurodytas sutarties numeris, užsakovo ir nuomotojo rekvizitai.

23. Atestato turėtojas (veikiantis ūkio subjektas), norintis pakeisti atestatą (papildyti), pateikia Inspekcijai pagal Atestavimo taisyklių 21 punkto reikalavimus prašymą. Prašymas pakeisti atestatą teikiamas, kai veikiantis ūkio subjektas pageidauja patikslinti ir (ar) papildyti atestate nurodytą energetikos įrenginių eksploatavimo darbų sąrašą. Šiuo atveju veikiantis ūkio subjektas pateikia šiame skyriuje nurodytus dokumentus, liudijančius jo pasirengimą atlikti šiuos papildomus darbus.

24. Atestato turėtojas (veikiantis ūkio subjektas), norintis sustabdyti atestato galiojimą, panaikinti atestato galiojimą, pateikia Inspekcijai prašymą, kuriame papildomai nurodo turimo atestato rūšį, numerį ir išdavimo datą. Kai atestato turėtojas pateikia prašymą panaikinti atestato sustabdymo galiojimą, privalo pateikti dokumentus, įrodančius, kad licencijuojamos veiklos pažeidimai pašalinti, išskyrus atvejį, nurodytą Energetikos įstatymo 21 straipsnio 5 dalies 5 punkte.

25. Pareiškėjas ir (ar) ūkio subjektas dokumentus atestatui gauti, pakeisti atestatą (papildyti ir (ar) patikslinti atestate įrašytus duomenis) sustabdyti atestato galiojimą, panaikinti atestato galiojimo sustabdymą, panaikinti atestato galiojimą pateikia Inspekcijai tiesiogiai atvykęs į Inspekciją, paštu, per Paslaugų ir gaminių kontaktinį centrą arba internetu per administracinių ir viešųjų elektroninių paslaugų portalą Elektroniniai valdžios vartai (toliau – Elektroninių paslaugų portalas). Pateikti pareiškėjo ir (ar) ūkio subjekto dokumentus ir užpildyti prašymą gali pareiškėjo ir (ar) ūkio subjekto atstovas, teisės aktų nustatyta tvarka turintis teisę jam atstovauti ir pateikęs įgaliojimą bei asmens tapatybę patvirtinantį dokumentą arba, kai kreipiamasi paštu – jo kopiją. Kai pareiškėjas ir (ar) ūkio subjektas pateikia dokumentus Inspekcijai Elektroninių paslaugų portalu, jo tapatybė patvirtinama pagal Lietuvos Respublikos gyventojų registro ar (ir) Juridinių asmenų registro duomenis. Pateikti pareiškėjo ir (ar) ūkio subjekto – juridinio asmens dokumentus elektroninių paslaugų portalu gali ir pareiškėjo – juridinio asmens atstovas, kuriam įgaliojimą elektroninių paslaugų portalu suteikia juridinio asmens vadovas.

V SKYRIUS

DOKUMENTŲ NAGRINĖJIMO IR SPRENDIMO PRIĖMIMO TVARKA BEI TERMINAI

26. Visos procedūros, susijusios su dokumentų pateikimu, jų nagrinėjimu, sprendimų priėmimu, atestatų eksploatuoti energetikos įrenginius išdavimu, atliekamos Inspekcijoje jos nustatyta tvarka, kuri viešai skelbiama interneto svetainėje vei.lrv.lt ir Teisės aktų registre.

27. Inspekcija per 5 darbo dienas nuo prašymo gavimo informuoja arba išsiunčia pareiškėjui patvirtinimą, kad prašymas gautas. Patvirtinime turi būti informacija, nurodyta Atestavimo taisyklių 27.1–27.3 papunkčiuose. Jeigu pareiškėjo prašymas gautas Elektroninių paslaugų portalu, patvirtinimas pareiškėjui siunčiamas nedelsiant automatiniu būdu per Elektroninių paslaugų portalą. Jeigu pareiškėjas Inspekcijai tiesiogiai pristato prašymą ir dokumentus atestatui gauti, prašymo registravimo metu jam suteikiama informacija apie:

27.1. terminą, per kurį turi būti išnagrinėtas prašymas;

27.2. galimas pareiškėjo teisių gynimo priemones, kuriomis galima naudotis, jeigu kiltų Inspekcijos ir pareiškėjo ginčų;

27.3. nuostatą, kad per nustatytą terminą pareiškėjui negavus atsakymo laikoma, kad atestatas išduotas, išskyrus Energetikos įstatymo 21 straipsnio 3 dalyje nustatytus atvejus, apie kuriuos pareiškėjas informuojamas raštu ne vėliau kaip per 5 darbo dienas iki atestato išdavimo termino pabaigos.

28. Inspekcijoje pareiškėjų ir (ar) ūkio subjektų dokumentai nagrinėjami ir sprendimas dėl atestato išdavimo ar papildymo, atestatų galiojimo sustabdymo, atestatų galiojimo sustabdymo panaikinimo, atestatų galiojimo panaikinimo priimamas tokia tvarka:

28.1. Inspekcija patikrina pareiškėjo, pateikusio prašymą gauti atestatą, registravimo faktą patvirtinančius ir kitus jo registravimo duomenis valstybės įmonės Registrų centro valdomuose Juridinių asmenų ir (ar) Fizinių asmenų registruose;

28.2. jeigu pareiškėjas (ūkio subjektas) yra kitos valstybės narės pilietis ar kitas fizinis asmuo, kuris naudojasi Europos Sąjungos teisės aktuose jam suteiktomis judėjimo valstybėse narėse teisėmis, ir siekia gauti atestatą – Inspekcija, vadovaudamasi Lietuvos Respublikos įstatymo dėl užsieniečių teisinės padėties nuostatomis, patikrina, ar šis asmuo turi dokumentą, patvirtinantį ir (ar) suteikiantį šią teisę. Jeigu kyla pagrįstų abejonių dėl asmens pateikto dokumento, Inspekcija raštu kreipiasi į Migracijos departamentą prie Vidaus reikalų ministerijos, prašydama atitinkamos informacijos. Informacija gali būti teikiama elektroninėmis priemonėmis;

28.3. Inspekcija su prašymu suteikti atitinkamą informaciją apie kitų valstybių narių pareiškėjus Lietuvos Respublikos Vyriausybės 2009 m. kovo 9 d. nutarimo Nr. 185 „Dėl Europos Sąjungos vidaus rinkos informacinės sistemos naudojimo Lietuvos Respublikoje“ nustatyta tvarka turi teisę kreiptis per vidaus rinkos informacinę sistemą į konkrečios valstybės narės atsakingą instituciją;

28.4. Inspekcija ne vėliau kaip per 30 kalendorinių dienų nuo visų dokumentų gavimo dienos priima sprendimą dėl atestato išdavimo ar pakeitimo. Sprendimą tvirtina Inspekcijos viršininkas.

Jeigu pareiškėjas pateikia Inspekcijai prašymą išduoti atestatą atlikti žemesnių parametrų ar sumažintos apimties energetikos įrenginių eksploatavimo darbus, arba prašymo nagrinėjimo metu pareiškėjas, atsižvelgdamas į Inspekcijos pasiūlymą, patikslino savo prašymą, Inspekcijos viršininkas turi teisę priimti sprendimą išduoti atestatą atlikti žemesnių parametrų ar sumažintos apimties energetikos įrenginių eksploatavimo darbus;

28.5. jeigu pareiškėjas pateikia neišsamų ar netinkamai įformintą prašymą arba pateikia ne visus dokumentus ar informaciją, kurių reikia atestatui išduoti, arba jei pateiktų dokumentų nepakanka nustatyti, ar ūkio subjektas atitinka atestatų išdavimo sąlygas ir Atestavimo taisyklių 11 ir 12 punktuose nustatytus reikalavimus, Inspekcija turi teisę ne vėliau kaip per 10 kalendorinių dienų nuo dokumentų registravimo Inspekcijoje dienos paprašyti papildomų dokumentų.

29. Ūkio subjektas neprivalo teikti dokumentų ir (ar) informacijos, kuriuos ūkio subjektas jau yra pateikęs Inspekcijai, išskyrus tuos atvejus, kai ūkio subjekto Inspekcijai pateikti duomenys ir (ar) informacija pasikeičia, taip pat kuriuos, vadovaudamasi Viešojo administravimo įstatymo 3 straipsnio 8 punktu, gali gauti pati Inspekcija.

30. Jeigu norintis gauti atestatą pareiškėjas Inspekcijai papildomai pateikia duomenis ar dokumentus arba juos pakeičia, taip pašalindamas aplinkybes, trukdančias išduoti ar pakeisti atestatą, ir tai padaro, kol Inspekcija priima sprendimą išduoti atestatą, pakeisti atestatą ar atsisakyti išduoti arba pakeisti atestatą, Atestavimo taisyklių 28.4 papunktyje nustatytas terminas pradedamas skaičiuoti iš naujo nuo papildomų dokumentų registravimo Inspekcijoje dienos.

31. Vadovaujantis Lietuvos Respublikos Vyriausybės 2012 m. liepos 18 d. nutarimu
Nr. 937 „Dėl Licencijavimo pagrindų aprašo patvirtinimo“ Inspekcija atestatus išduoda, atestatus keičia (atestate įrašytų duomenų papildymą ir (ar) patikslinimą), atestatų galiojimą sustabdo, galiojimo sustabdymą panaikina, galiojimą panaikina naudojantis Licencijų informacine sistema.

32. Jeigu į tinkamai pateiktą prašymą išduoti atestatą neatsakoma per Atestavimo taisyklių 28.4 papunktyje nurodytą terminą, laikoma, kad yra priimtas teigiamas sprendimas dėl atestato išdavimo. Išimtis gali būti taikoma vadovaujantis Energetikos įstatymo 21 straipsnio 3 dalimi. Apie tokias aplinkybes Inspekcija raštu praneša pareiškėjui ne vėliau kaip prieš 5 darbo dienas iki Atestavimo taisyklių 28.4 papunktyje nurodyto atestato išdavimo termino pabaigos.

33. Inspekcija priima sprendimą:

33.1. išduoti ar pakeisti (papildyti ir (ar) patikslinti atestate įrašytus duomenis) ūkio subjektui atestatą:

33.1.1. penkeriems metams – ūkio subjektui, atitinkančiam Atestavimo taisyklių 11 ir 12 punktuose nustatytus reikalavimus.

Jeigu pareiškėjas pateikia Inspekcijai prašymą išduoti atestatą atlikti žemesnių parametrų ar sumažintos apimties energetikos įrenginių eksploatavimo darbus, arba prašymo nagrinėjimo metu pareiškėjas, atsižvelgdamas į Inspekcijos pasiūlymą, patikslino savo prašymą, Inspekcijos viršininkas turi teisę priimti sprendimą išduoti atestatą atlikti žemesnių parametrų ar sumažintos apimties energetikos įrenginių eksploatavimo darbus.

Tais atvejais, kai kreipiasi ūkio subjektas, turintis atestatą, prašymą išduoti atestatą ir tokį prašymą pagrindžiančius dokumentus atestato turėtojas pateikia Inspekcijai ne vėliau kaip 30 kalendorinių dienų iki atestato galiojimo pabaigos;

33.1.2. atestato galiojimo laikui – pakeisti atestatą (papildyti ir (ar) patikslinti atestate įrašytus duomenis);

33.2. atidėti ūkio subjekto atestavimo klausimo sprendimą. Ši nuostata taikoma tik Energetikos įstatymo 21 straipsnio 3 dalyje numatytu atveju. Apie tokias aplinkybes Inspekcija raštu praneša pareiškėjui ne vėliau kaip prieš 5 darbo dienas iki Atestavimo taisyklių 28.4 papunktyje nurodyto atestato išdavimo termino pabaigos;

33.3. neatestuoti ūkio subjekto ir neišduoti atestato Atestavimo taisyklių VI skyriuje nustatytais atvejais;

33.4. sustabdyti atestato galiojimą (Atestavimo taisyklių 65 punkto nustatytais atvejais);

33.5. panaikinti atestato galiojimo sustabdymą (Atestavimo taisyklių 66 punkto nustatyta tvarka);

33.6. panaikinti atestato galiojimą (Atestavimo taisyklių 67 punkto nustatytais atvejais).

34. Jeigu pareiškėjas, kuris yra kitos valstybės narės teikėjas ir siekia gauti atestatą, pateikė Inspekcijai nustatytos formos prašymą ir dokumentus, įrodančius, kad jo įsisteigimo valstybės narės teisės aktų jam yra suteikta teisė eksploatuoti energetikos įrenginius, jo veiklos vykdymo sąlygų vertinimas neatliekamas, o tik patikrinami pateikti dokumentai ir juose nurodyti duomenys. Valstybėje narėje įsteigtų jurinių asmenų ar kitų organizacijų arba jų padalinių energetikos darbuotojai privalo atitikti Energetikos objektus, įrenginius statančių ir eksploatuojančių darbuotojų atestavimo tvarkos aprašo, patvirtinto Lietuvos Respublikos energetikos ministro 2012 m. lapkričio 7 d. įsakymu Nr. 1-220 „Dėl Energetikos objektus, įrenginius statančių ir eksploatuojančių darbuotojų atestavimo tvarkos aprašo patvirtinimo“ 41 punkto reikalavimus. Kitos atestato išdavimo procedūros vykdomos Atestavimo taisyklių nustatyta tvarka.

35. Apie priimtą sprendimą Inspekcija praneša pareiškėjui ne vėliau kaip per 2 darbo dienas po sprendimo priėmimo jo prašyme nurodytu būdu.

36. Apie atsisakymą išduoti atestatą ar pakeisti atestatą, taip pat apie atestavimo atidėjimą ūkio subjektui įteikiamas arba išsiunčiamas motyvuotas rašytinis pranešimas, atsižvelgiant į pareiškėjo prašyme nurodytą informacijos gavimo būdą.

37. Pareiškėjas turi teisę nesutikti su Inspekcijos sprendimu ir per 10 darbo dienų nuo sprendimo priėmimo, pranešęs apie tai Inspekcijai, kreiptis į Atestavimo ginčų komisiją (toliau – Apeliacinė komisija).

38. Sumokėta Lietuvos Respublikos Vyriausybės nustatyto dydžio valstybės rinkliava už ūkio subjekto (įmonės) patikrinimą, ar jis pasirengęs kvalifikuotai atlikti energetikos įrenginių eksploatavimo darbus, negrąžinama, nepriklausomai nuo priimto Inspekcijos sprendimo.

VI SKYRIUS

ATSISAKYMAS IŠDUOTI AR PAKEISTI ATESTATĄ

39. Atestatas pagal pateiktą prašymą neišduodamas arba nekeičiamas, jeigu:

39.1. po Inspekcijos nustatyto papildomo termino pateikiami ne visi tinkamai įforminti dokumentai ir duomenys;

39.2. Inspekcijai pateikti klaidingi duomenys;

39.3. Inspekcijai pateikti dokumentai dėl turinio neatitinka jiems teisės aktuose nustatytų reikalavimų;

39.4. pareiškėjas neatitinka Atestavimo taisyklių 11 ir 12 punktuose nustatytų reikalavimų, kuriuos turi atitikti ūkio subjektas, siekiantis gauti atestatą;

39.5. pareiškėjui įstatymų nustatyta tvarka uždrausta verstis veikla, kuria verstis prašoma išduoti atestatą.

VII SKYRIUS

ATESTATŲ DUOMENYS

40. Atestatuose nurodoma:

40.1. atestato rūšis;

40.2. atestatą išduodanti institucija (Inspekcija);

40.3. atestato numeris;

40.4. išduodamo ar keičiamo (papildomo ir (ar) patikslinamo) atestato išdavimo data;

40.5. ūkio subjekto rekvizitai – juridinio asmens (pavadinimas, kodas (registracijos numeris) ir registracijos adresas), fizinio asmens (vardas, pavardė ir gimimo data);

40.6. kokiems energetikos įrenginiams eksploatuoti išduodamas atestatas (Atestavimo taisyklių 1–5 prieduose pateiktų energetikos įrenginių eksploatavimo darbų sąrašų išrašas);

40.7. atestato galiojimo terminas.

VIII SKYRIUS

ATESTATO IŠDAVIMAS IR ATESTATE ĮRAŠYTŲ DUOMENŲ PAPILDYMAS IR (AR) PATIKSLINIMAS

41. Inspekcija prašyme nurodytu būdu informuoja pareiškėją apie priimtą sprendimą pagal vieną iš Atestavimo taisyklių 33 punkte nurodytų pasirinkimų. Jei pareiškėjas per terminą, nurodytą Atestavimo taisyklių 37 punkte, nesikreipia į Apeliacinę komisiją, teigiamo sprendimo pagrindu pareiškėjui išduodamas atestatas. Atestatai išduodami Inspekcijos nustatyta elektronine forma, o pareiškėjo prašymu gali būti išduodami ir popierine forma.

42. Atestatą pasirašo Inspekcijos viršininkas.

43. Išduoti atestatai gali būti keičiami (patikslinami ir (ar) papildomi atestate įrašyti duomenys) ūkio subjekto prašymu, jeigu keičiasi atestate nurodyti rekvizitai (juridinio asmens pavadinimas, teisinė forma, registracijos adresas arba ūkio subjekto (fizinio asmens) vardas, pavardė ir deklaruota gyvenamoji vieta).

44. Jeigu keičiasi atestate nurodyti rekvizitai, kurie išvardinti Atestavimo taisyklių 43 punkte, ūkio subjektas privalo ne vėliau kaip per 10 darbo dienų pranešti apie tai Inspekcijai ir pateikti prašymą pakeisti atestatą (papildyti ir (ar) patikslinti atestate įrašytus duomenis), pateikti Juridinių asmenų registro išrašo kopiją, dokumentą, patvirtinantį apie sumokėtą nustatyto dydžio valstybės rinkliavą, jeigu ūkio subjektas į Inspekciją kreipiasi atvykęs į vietą arba minėtus dokumentus teikia paštu. Tais atvejais, kai ūkio subjektas prašymą teikia ir valstybės rinkliavą sumoka per Elektroninių paslaugų portalą, ūkio subjekto teikiami duomenys automatiškai tikrinami su Juridinių asmenų registre esančiais duomenimis, todėl Juridinių asmenų registro išrašo kopijos ir dokumento, patvirtinančio apie sumokėtą nustatyto dydžio valstybės rinkliavą, ūkio subjektui teikti nereikia.

45. Veikiantiems ūkio subjektams, pateikusiems prašymą sumažinti atestate nurodytų energetikos įrenginių ekploatavimo darbų apimtį, energetikos įrenginių ekploatavimo darbų sąrašas patikslinamas netaikant Atestavimo taisyklių IV ir V skyriuose nurodytų reikalavimų.

IX SKYRIUS

INFORMACIJOS APIE ATESTATUS SKELBIMAS IR SAUGOJIMAS

46. Informaciją apie atestatų išdavimą, atestatų keitimą (atestate įrašytų duomenų papildymą ir (ar) patikslinimą), atestatų galiojimo sustabdymą, galiojimo sustabdymo panaikinimą, galiojimo panaikinimą Inspekcija skelbia Licencijų informacinėje sistemoje, taip pat Inspekcijos leidinyje „Energetikos priežiūra“, savo interneto svetainėje vei.lrv.lt. Skelbiant asmens duomenis interneto svetainėje jų apsauga turi būti užtikrinama vadovaujantis Bendraisiais reikalavimais organizacinėms ir techninėms asmens duomenų apsaugos saugumo priemonėms, patvirtintais Valstybinės duomenų inspekcijos direktoriaus 2008 m. lapkričio 12 d. įsakymu Nr. T-71 (1.12) „Dėl Bendrųjų reikalavimų organizacinėms ir techninėms asmens duomenų saugumo priemonėms patvirtinimo“.

47. Atestavimo taisyklių 46 punkte nurodytais būdais viešinamoje informacijoje nurodomi duomenys:

47.1. ūkio subjekto rekvizitai (juridinio asmens – pavadinimas, kodas ir registracijos adresas; fizinio asmens – vardas ir pavardė);

47.2. atestato rūšis;

47.3. atestato numeris;

47.4. atestato galiojimo terminas;

47.5. energetikos įrenginių eksploatavimo darbai, kuriuos suteikiama teisė atlikti (nurodomi energetikos įrenginių eksploatavimo darbai, nustatyti Atestavimo taisyklių 1–5 prieduose, taip pat gali būti papildomai nurodomi energetikos įrenginių parametrai);

47.6. atestato išdavimo, atestato keitimo (atestate įrašytų duomenų papildymo ir (ar) patikslinimo), atestato galiojimo sustabdymo, galiojimo sustabdymo panaikinimo ar galiojimo panaikinimo data.

48. Dokumentai, susiję su atestato išdavimu (atestato kopija, sprendimas apie atestato išdavimą, pakeitimą (atestate įrašytų duomenų papildymą ir (ar) patikslinimą), neišdavimą, išvada, pareiškėjo prašymas gauti atestatą ir prašymo priedai, laikomi Inspekcijoje atestato galiojimo laikotarpiu ir 5 metus pasibaigus jo galiojimo terminui.

X SKYRIUS

LICENCIJUOJAMOS VEIKLOS SĄLYGOS

49. Atesatų turėtojai privalo užtikrinti Lietuvos Respublikos įstatymų (Atestavimo taisyklių 6 priedo 1–7 punktai) nustatytų pareigų ir teisės aktais nustatytų reikalavimų laikymąsi.

50. Atestatų turėtojai, teikdami atestate nurodytas energetikos įrenginių eksploatavimo paslaugas, privalo laikytis teisės aktų nustatytų reikalavimų.

51. Atestatų turėtojai neturi teisės įgalioti kitų asmenų verstis atestatu reglamentuojama veikla arba perduoti jiems šią teisę pagal sutartį.

52. Atestato turėtojas negali atlikti atestate nenurodytų energetikos įrenginių eksploatavimo darbų, atestato galiojimo laikotarpiu privalo turėti pagal Atestavimo taisyklių 6 priedo 2 ir 14 punktuose nurodytų teisės aktų nustatyta tvarka atestuotus darbų vadovus ir specialistus, reikiamus technologinius, norminius, metodinius ir techninius dokumentus bei reikiamą techninę ir technologinę įrangą ar teisėtai valdyti šią įrangą.

53. Bankrutavęs ūkio subjektas turintis atestatą, suteikiantį teisę eksploatuoti energetikos įrenginius, privalo informuoti Inspekciją apie bankroto aplinkybes. Teismui (kai bankroto procesas vyksta ne teismo tvarka – kreditorių susirinkimui) priėmus sprendimą dėl ūkio subjekto pabaigos, administratorius ne vėliau kaip per 5 darbo dienas nuo nurodytojo sprendimo įsiteisėjimo ar kreditorių susirinkimo sprendimo priėmimo dienos privalo informuoti Inspekciją.

54. Atestatų turėtojai privalo teikti Inspekcijai informaciją, reikalingą įstatymų ir kitų teisės aktų nustatytoms pareigoms vykdyti.

55. Atestatų turėtojai privalo informuoti Inspekciją apie:

55.1. pasikeitusius ūkio subjekto vadovus, kurie privalo būti atestuoti teisės aktų nustatyta tvarka, nurodydami jų vardus, pavardes ir asmens kodus, ne vėliau kaip per 10 darbo dienų nuo jo darbo pradžios;

55.2. pasikeitusį ūkio subjekto (juridinio asmens) pavadinimą, teisinę formą, kodą ir ūkio subjekto registracijos adresą, ne vėliau kaip per 10 kalendorinių dienų nuo duomenų pasikeitimo.

56. Atestatų turėtojai (tuo atveju, kai atestato turėtojas yra fizinis asmuo) privalo ne vėliau kaip per 10 kalendorinių dienų pranešti Inspekcijai apie pasikeitusius duomenis (vardą, pavardę ir deklaruotą gyvenamąją vietą).

XI SKYRIUS

PAREIŠKĖJŲ IR ATESTATŲ TURĖTOJŲ TEISĖS

57. Pareiškėjas turi teisę:

57.1. reikalauti Inspekcijos paaiškinti, kodėl delsiama, atsisakoma išduoti atestatą;

57.2. Atestavimo taisyklių nustatyta tvarka (taip pat ir įstatymų) apskųsti Apeliacinei komisijai ar teismui Inspekcijos veiksmus ir sprendimus dėl atestato išdavimo.

58. Atestato turėtojas turi teisę:

58.1. verstis atestate nurodyta veikla;

58.2. reikalauti Inspekcijos paaiškinti, kodėl delsiama, atsisakoma pakeisti atestatą (papildyti ir (ar) patikslinti atestate įrašytus duomenis), taip pat kodėl atestato galiojimas stabdomas ar atestato galiojimas panaikinamas;

58.3. Atestavimo taisyklių nustatyta tvarka (taip pat ir įstatymų) apskųsti Apeliacinei komisijai ar teismui Inspekcijos veiksmus ir sprendimus dėl atestato pakeitimo (atestate įrašytų duomenų papildymo ir (ar) patikslinimo), atestato galiojimo sustabdymo, atestato galiojimo sustabdymo panaikinimo ar atestato galiojimo panaikinimo.

59. Pareiškėjas ir atestato turėtojas turi ir kitų įstatymuose nustatytų teisių.

XII SKYRIUS

ATESTATŲ GALIOJIMO SUSTABDYMAS, ATESTATŲ GALIOJIMO SUSTABDYMO PANAIKINIMAS IR ATESTATŲ GALIOJIMO PANAIKINIMAS

60. Už licencijuojamos veiklos sąlygų ir reikalavimų pažeidimus ūkio subjektai, turintys atestatus, raštu (registruotu laišku) įspėjami apie galimą atestato galiojimo sustabdymą ar panaikinimą. Inspekcija, įspėdama atestato turėtoją apie galimą atestato galiojimo sustabdymą arba atestato galiojimo panaikinimą, nurodo priežastis, dėl kurių gali būti sustabdytas ar panaikintas atestato galiojimas, ir, atsižvelgdama į pažeidimo pobūdį, nustato terminą iki 30 kalendorinių dienų, išskyrus atvejus, kai dėl objektyvių priežasčių pažeidimui pašalinti reikia ilgesnio laikotarpio, per kurį ūkio subjektas privalo jas pašalinti. Pašalinęs šias priežastis, ūkio subjektas privalo apie tai raštu Atestavimo taisyklių 25 punkte nurodytais būdais pranešti Inspekcijai.

61. Atestato galiojimas sustabdomas Inspekcijos sprendimu. Sprendime nurodomi nustatyti licencijuojamos veiklos sąlygų pažeidimai, atestato galiojimo sustabdymo data ir laikotarpis, per kurį turėtų būti pašalinti nurodyti veiklos sąlygų pažeidimai.

62. Inspekcija apie priimtą sprendimą dėl atestato galiojimo sustabdymo, atestato galiojimo sustabdymo panaikinimo ar atestato galiojimo panaikinimo praneša atestato turėtojui raštu ne vėliau kaip per 5 darbo dienas nuo sprendimo priėmimo.

63. Tuo atveju, kai atestato turėtojo prašymu atestato galiojimas sustabdomas, atestato turėtojas privalo pateikti prašymą Inspekcijai panaikinti galiojimo sustabdymą ir visus dokumentus ir duomenis, kurie keitėsi po atestato išdavimo ar pakeitimo. Licencijuojama veikla netikrinama, kai atestato turėtojo prašymu panaikinamas atestato galiojimas, kai atestato galiojimas panaikinamas atestato turėtojui juridiniam asmeniui pasibaigus – jį likvidavus ar reorganizavus, atestato turėtojui fiziniam asmeniui mirus. Šiais atvejais Inspekcija sprendimą dėl atestato galiojimo sustabdymo, galiojimo sustabdymo panaikinimo ar galiojimo panaikinimo priima ne vėliau kaip per 10 darbo dienų po to, kai gaunamas atitinkamas prašymas arba sužinoma apie atestato turėtojo juridinio asmens pasibaigimą jį likvidavus ar reorganizavus, atestato turėtojo fizinio asmens mirtį.

64. Sprendimas dėl atestato galiojimo sustabdymo ar galiojimo panaikinimo įsigalioja ne anksčiau kaip po 10 darbo dienų nuo sprendimo priėmimo. Konkrečią atestato galiojimo sustabdymo ar galiojimo panaikinimo datą nurodo Inspekcija savo sprendime.

65. Atestato galiojimas sustabdomas Inspekcijos sprendimu, jeigu:

65.1. išdavus atestatą, paaiškėja, kad prašyme išduoti atestatą pateikti klaidingi duomenys, ir po įspėjimo per Inspekcijos nustatytą laikotarpį atestato turėtojas nepateikė patikslintų duomenų;

65.2. atestato turėtojas per kalendorinius metus pažeidžia licencijuojamas veiklos sąlygas ir apie galimą atestato galiojimo sustabdymą atestato turėtojas buvo įspėtas Atestavimo taisyklių 60 punkto nustatyta tvarka ir per Inspekcijos nustatytą laikotarpį nepašalino nurodytų pažeidimų;

65.3. atestato turėtojo technologiniai, kvalifikaciniai ir vadybiniai pajėgumai (nustatyti Atestavimo taisyklių 12 punkte) neleidžia vykdyti licencijuojamos veiklos ir apie galimą atestato galiojimo sustabdymą jis buvo įspėtas Atestavimo taisyklių 60 punkto nustatyta tvarka ir per Inspekcijos nustatytą laikotarpį nepašalino nurodytų pažeidimų;

65.4. atestato turėtojas pateikia prašymą sustabdyti atestato galiojimą.

66. Kai atestato turėtojas nustatyta tvarka pateikia dokumentus, įrodančius, kad licencijuojamos veiklos sąlygų pažeidimai (trūkumai) pašalinti, Inspekcijos sprendimu, ne vėliau kaip per 10 kalendorinių dienų nuo dokumentų registravimo Inspekcijoje dienos, atestato galiojimo sustabdymas panaikinamas.

67. Atestato galiojimas panaikinamas Inspekcijos sprendimu, jeigu:

67.1. atestato turėtojas, kurio atestato galiojimas jau buvo sustabdytas, pakartotinai per 12 mėnesių nuo jam išduoto atestato galiojimo sustabdymo datos pažeidžia veiklos, kuriai išduotas atestatas, sąlygas;

67.2. atestato turėtojas, kurio atestato galiojimas sustabdytas, nepašalino licencijuojamos veiklos sąlygų pažeidimų per Inspekcijos nustatytą laikotarpį;

67.3. atestato turėtojas, kurio atestato galiojimas sustabdytas, vykdo atestate nurodytą veiklą;

67.4. atestatą turintis juridinis asmuo pasibaigė jį likvidavus ar reorganizavus;

67.5. atestato turėtojas daugiau kaip 3 metus nevykdo atestate nurodytos veiklos;

67.6. atestato turėtojas pateikė prašymą panaikinti atestato galiojimą;

67.7. fizinis asmuo, turėjęs atestatą, miršta;

67.8. nustatomos aplinkybės, patvirtinančios, kad veikiantis ūkio subjektas negali verstis energetikos įrenginių eksploatavimo veikla.

XIII SKYRIUS

LICENCIJUOJAMOS VEIKLOS SĄLYGŲ LAIKYMOSI PRIEŽIŪRA

68. Ūkio subjektų, turinčių atestatus eksploatuoti energetikos įrenginius , veiklą kontroliuoja ir prižiūri, kaip laikomasi licencijuojamos veiklos sąlygų, Inspekcija, Valstybinė mokesčių inspekcija, kitos kontroliuojančios valstybinės priežiūros ir (ar) kontrolės institucijos pagal kompetenciją. Šių asmenų licencijuojamos veiklos priežiūra atliekama Viešojo administravimo įstatymo ir kitų įstatymų nustatyta tvarka.

69. Valstybinės priežiūros ir (ar) kontrolės institucijos privalo nedelsdamos raštu informuoti Inspekciją apie atestatus turinčiuose ūkio subjektuose nustatytus licencijuojamos veiklos sąlygų šiurkščius pažeidimus ir skirtas nuobaudas.

XIV SKYRIUS

SPRENDIMŲ APSKUNDIMO TVARKA

70. Apeliacinė komisija sudaroma Lietuvos Respublikos energetikos ministro įsakymu iš Energetikos ministerijos, Inspekcijos, energetikos įmonių asociacijų atstovų.

71. Apeliacinė komisija sprendžia ginčus dėl Atestavimo taisyklių taikymo atestuojant ūkio subjektus.

72. Apeliacinė komisija dirba vadovaudamasi Atestavimo taisyklėmis ir Lietuvos Respublikos energetikos ministro įsakymu patvirtintu Apeliacinės komisijos darbo reglamentu.

73. Į Apeliacinę komisiją gali kreiptis atestuojamas ūkio subjektas, jei jis nesutinka su Inspekcijos sprendimu dėl jo atestavimo.

74. Inspekcija privalo įvertinti Apeliacinės komisijos priimtus sprendimus dėl ūkio subjektų atestavimo.

XV SKYRIUS

BAIGIAMOSIOS NUOSTATOS

75. Pareiškėjai ir (ar) atestatų turėtojai apie Inspekcijos priimtus sprendimus turi teisę gauti informaciją tiesiogiai atvykę į Įnspekciją, per atstumą (pvz., paštu, faksu, per kurjerį arba dokumentus, pasirašytus saugiu elektroniniu parašu, sukurtu saugia parašo formavimo įranga ir patvirtintu galiojančiu kvalifikuotu sertifikatu, atsiunčiant elektroniniu paštu, kitomis elektroninėmis priemonėmis per Paslaugų ir gaminių kontaktinį centrą, Elektroninių paslaugų portalą ir pnašiai) ar kitais prašyme nurodytais būdais.

76. Atestavimo taisyklių reikalavimus pažeidę asmenys atsako Lietuvos Respublikos įstatymų, reguliuojančių atsakomybės klausimus, nustatyta tvarka.

______________________

Asmenų, turinčių teisę eksploatuoti energetikos

įrenginius, atestavimo taisyklių

1 priedas

ELEKTROS ĮRENGINIŲ EKSPLOATAVIMO DARBŲ SĄRAŠAS

1. Elektros variklių ir generatorių nuo 30 kW galios iki 1 MW galios eksploatavimo darbai.

2. Elektros variklių ir generatorių nuo 30 kW galios iki 1 MW galios remonto darbai.

3. Elektros variklių ir generatorių didesnės kaip 1 MW galios eksploatavimo darbai.

4. Elektros variklių ir generatorių didesnės kaip 1 MW galios remonto darbai.

5. Elektros perdavimo linijų iki 400 kV įtampos eksploatavimo darbai.

6. Elektros perdavimo linijų iki 400 kV įtampos remonto darbai.

7. Elektros skirstyklų ir pastočių iki 400 kV įtampos remonto darbai.

8. Elektros skirstyklų ir pastočių iki 400 kV įtampos bandymo darbai.

9. Elektros skirstyklų ir pastočių iki 400 kV įtampos technologinio valdymo ir techninės priežiūros darbai.

10. Elektros tinklo iki 400 kV įtampos relinės apsaugos, automatikos ir valdymo sistemų eksploatavimo darbai.

11. Elektros tinklo iki 400 kV įtampos statybinės dalies remonto darbai.

12. Elektros tinklo iki 110 kV įtampos remonto darbai.

13. Elektros tinklo iki 110 kV įtampos bandymo darbai.

14. Elektros tinklo iki 110 kV įtampos technologinio valdymo ir techninės priežiūros darbai.

15. Elektros tinklo iki 110 kV įtampos relinės apsaugos, automatikos ir valdymo sistemų eksploatavimo darbai.

16. Elektros tinklo iki 35 kV įtampos remonto darbai.

17. Elektros tinklo iki 35 kV įtampos bandymo darbai.

18. Elektros tinklo iki 35 kV įtampos technologinio valdymo ir techninės priežiūros darbai.

19. Elektros tinklo iki 35 kV įtampos relinės apsaugos, automatikos ir valdymo sistemų eksploatavimo darbai.

20. Elektros tinklo ir įrenginių iki 10 kV įtampos remonto darbai.

21. Elektros tinklo ir įrenginių iki 10 kV įtampos bandymo darbai.

22. Elektros tinklo ir įrenginių iki 10 kV įtampos technologinio valdymo ir techninės priežiūros darbai.

23. Elektros tinklo ir įrenginių iki 10 kV įtampos eksploatavimo darbai.

24. Elektros tinklo iki 10 kV įtampos relinės apsaugos, automatikos ir valdymo sistemų eksploatavimo darbai.

25. Elektros tinklo iki 10 kV įtampos statybinės dalies remonto darbai.

26. Elektros tinklo ir įrenginių iki 1000 V eksploatavimo darbai.

27. Elektros tinklo ir įrenginių iki 1000 V bandymo darbai.

28. Specialiųjų elektros įrenginių eksploatavimo darbai.

29. Elektros instaliacijos iki 1000 V eksploatavimo darbai.

___________

Asmenų, turinčių teisę eksploatuoti energetikos

įrenginius, atestavimo taisyklių

2 priedas

Šilumos įrenginių ir turbinų eksploatavimo DARBŲ SąRAšAS

1. Šilumos įrenginių (išskyrus šilumos tinklus ir šilumos punktus) iki 1,4 MPa slėgio remonto darbai.

2. Šilumos įrenginių (išskyrus šilumos tinklus ir šilumos punktus) iki 1,4 MPa slėgio bandymo darbai.

3. Šilumos įrenginių (išskyrus šilumos tinklus ir šilumos punktus) iki 1,4 MPa slėgio technologinio valdymo ir techninės priežiūros darbai.

4. Šilumos įrenginių iki 1,4 MPa slėgio pagalbinių įrenginių eksploatavimo darbai.

5. Šilumos įrenginių iki 1,4 MPa slėgio apsaugos, automatikos ir valdymo sistemų eksploatavimo darbai.

6. Šilumos tinklų iki 500 mm sąlyginio skersmens DN remonto darbai.

7. Šilumos tinklų iki 500 mm sąlyginio skersmens DN bandymo darbai.

8. Šilumos tinklų iki 500 mm sąlyginio skersmens DN technologinio valdymo ir techninės priežiūros darbai.

9. Šilumos tinklų iki 500 mm ir didesnio sąlyginio skersmens DN remonto darbai.

10. Šilumos tinklų iki 500 mm ir didesnio sąlyginio skersmens DN bandymo darbai.

11. Šilumos tinklų iki 500 mm ir didesnio sąlyginio skersmens DN technologinio valdymo ir techninės priežiūros darbai.

12. Šilumos punktų iki 1 MW (kartu su pastatų šildymo ir karšto vandens sistemomis) eksploatavimo darbai.

13. Šilumos punktų iki 10 MW (kartu su pastatų šildymo ir karšto vandens sistemomis) eksploatavimo darbai.

14. Šilumos punktų daugiau kaip 10 MW (kartu su pastatų šildymo ir karšto vandens sistemomis) eksploatavimo darbai.

15. Šilumos įrenginių (išskyrus šilumos tinklus ir šilumos punktus) iki 4,0 MPa slėgio remonto darbai.

16. Šilumos įrenginių (išskyrus šilumos tinklus ir šilumos punktus) iki 4,0 MPa slėgio bandymo darbai.

17. Šilumos įrenginių (išskyrus šilumos tinklus ir šilumos punktus) iki 4,0 MPa slėgio technologinio valdymo ir techninės priežiūros darbai.

18. Šilumos įrenginių iki 4,0 MPa slėgio pagalbinių įrenginių eksploatavimo darbai.

19. Šilumos įrenginių iki 4,0 MPa slėgio vandens cheminio paruošimo įrenginių bandymo, remonto darbai.

20. Šilumos įrenginių iki 4,0 MPa slėgio apsaugos, automatikos ir valdymo sistemų eksploatavimo darbai.

21. Šilumos įrenginių (išskyrus šilumos tinklus ir šilumos punktus) iki 25,5 MPa slėgio remonto darbai.

22. Šilumos įrenginių (išskyrus šilumos tinklus ir šilumos punktus) iki 25,5 MPa slėgio bandymo darbai.

23. Šilumos įrenginių (išskyrus šilumos tinklus ir šilumos punktus) iki 25,5 MPa slėgio technologinio valdymo ir techninės priežiūros darbai.

24. Šilumos įrenginių iki 25,5 MPa slėgio pagalbinių įrenginių eksploatavimo darbai.

25. Šilumos įrenginių iki 25,5 MPa slėgio vandens cheminio paruošimo įrenginių bandymo, remonto darbai.

26. Šilumos įrenginių iki 25,5 MPa slėgio apsaugos, automatikos ir valdymo sistemų eksploatavimo darbai.

27. Šilumos įrenginių vidinių paviršių cheminio valymo darbai.

28. Šilumos įrenginių apmūrijimo, izoliavimo ir dažymo darbai bei dūmtraukių paviršių remonto darbai.

29. Turbinų iki 1 MW galios eksploatavimo darbai.

30. Turbinų didesnės kaip 1 MW galios eksploatavimo darbai.

31. Iki 1 MW galios turbinų apsaugos, automatikos ir valdymo sistemų eksploatavimo darbai.

32. Didesnės kaip 1 MW galios turbinų apsaugos, automatikos ir valdymo sistemų eksploatavimo darbai.

33. Pastatų oro kondicionavimo sistemų, kurių vardinė atiduodamoji galia didesnė kaip 12 kW, atitikties energinio efektyvumo reikalavimams tikrinimo darbai.

34. Pastatų šildymo sistemų su didesnės kaip 20 kW vardinės atiduodamosios galios šildymo katilais atitikties energinio efektyvumo reikalavimams tikrinimo darbai.

____________________

Asmenų, turinčių teisę eksploatuoti energetikos

įrenginius, atestavimo taisyklių

3 priedas

GAMTINIŲ DUJŲ ĮRENGINIŲ EKSPLOATAVIMO DARBŲ SĄRAŠAS

1. Terminalų ir saugyklų eksploatavimo darbai.

2. Magistralinių dujotiekių vamzdynų ir skirstymo stočių remonto darbai.

3. Magistralinių dujotiekių vamzdynų ir skirstymo stočių bandymo darbai.

4. Magistralinių dujotiekių vamzdynų ir skirstymo stočių techninės priežiūros darbai.

5. Magistralinių dujotiekių vamzdynų ir skirstymo stočių technologinio valdymo darbai.

6. Kompresorinių stočių įrenginių remonto darbai.

7. Kompresorinių stočių įrenginių bandymo darbai.

8. Kompresorinių stočių įrenginių techninės priežiūros darbai.

9. Kompresorinių stočių technologinio valdymo darbai.

10. Skirstomųjų dujotiekių vamzdynų ir jų įrenginių remonto darbai.

11. Skirstomųjų dujotiekių vamzdynų ir jų įrenginių bandymo darbai.

12. Skirstomųjų dujotiekių vamzdynų ir jų įrenginių techninės priežiūros darbai.

13. Skirstomųjų dujotiekių vamzdynų ir jų įrenginių technologinio valdymo darbai.

14. Dujotiekių elektrocheminės saugos nuo korozijos įrenginių eksploatavimo darbai.

15. Gamtinių dujų įrenginių automatikos ir valdymo sistemų eksploatavimo darbai.

16. Dujotiekių povandeninių perėjų techninės priežiūros ir remonto darbai.

17. Dujotiekių ir jų įrenginių paleidimo ir derinimo darbai.

18. Vartotojų dujotiekių ir jų įrenginių eksploatavimo darbai.

19. Dujinių prietaisų ir dujinių technologinių įrenginių eksploatavimo darbai.

20. Suslėgtų gamtinių dujų degalinių remonto darbai.

21. Suslėgtų gamtinių dujų degalinių bandymo darbai.

22. Suslėgtų gamtinių dujų degalinių technologinio valdymo, techninės priežiūros darbai.

23. Suskystintų gamtinių dujų rezervuarų, vamzdynų ir jų įrenginių remonto, darbai.

24. Suskystintų gamtinių dujų rezervuarų, vamzdynų ir jų įrenginių bandymo darbai.

25. Suskystintų gamtinių dujų rezervuarų, vamzdynų ir jų įrenginių techninės priežiūros darbai.

26. Suskystintų gamtinių dujų rezervuarų, vamzdynų ir jų įrenginių technologinio valdymo darbai.

27. Suslėgtų gamtinių dujų rezervuarų ir jų įrenginių remonto darbai.

28. Suslėgtų gamtinių dujų rezervuarų ir jų įrenginių bandymo darbai.

29. Suslėgtų gamtinių dujų rezervuarų ir jų įrenginių techninės priežiūros darbai.

30. Suslėgtų gamtinių dujų rezervuarų ir jų įrenginių technologinio valdymo darbai.

31. Biodujų gamybos įrenginių remonto, bandymo, techninės priežiūros, technologinio valdymo darbai.

_________________

Asmenų, turinčių teisę eksploatuoti energetikos

įrenginius, atestavimo taisyklių

4 priedas

Suskystintų naftos Dujų įrenginių eksploatavimo DARBŲ SąRAšAS

1. Suskystintų naftos dujų terminalų, saugyklų eksploatavimo darbai.

2. Suskystintų naftos dujų pilstymo stočių, pilstymo postų remonto darbai.

3. Suskystintų naftos dujų pilstymo stočių, pilstymo postų bandymo darbai.

4. Suskystintų naftos dujų pilstymo stočių, pilstymo postų technologinio valdymo, techninės priežiūros darbai.

5. Suskystintų naftos dujų degalinių remonto darbai.

6. Suskystintų naftos dujų degalinių bandymo darbai.

7. Suskystintų naftos dujų degalinių technologinio valdymo (automobilių dujų balionų pripildymo), techninės priežiūros darbai.

8. Suskystintų naftos dujų rezervuarų įrenginių ir skirstomųjų dujotiekių, įvadų remonto darbai.

9. Suskystintų naftos dujų rezervuarų įrenginių ir skirstomųjų dujotiekių, įvadų bandymo darbai.

10. Suskystintų naftos dujų rezervuarų įrenginių ir skirstomųjų dujotiekių, įvadų technologinio valdymo, techninės priežiūros darbai.

11. Pastato suskystintų naftos dujų sistemų, jų įrenginių ir dujinių prietaisų eksploatavimo darbai.

12. Suskystintų naftos dujų dujotiekių elektrocheminės saugos nuo korozijos įrenginių eksploatavimo darbai.

13. Suskystintų naftos dujų įrenginių automatikos, apskaitos ir valdymo sistemų eksploatavimo darbai.

14. Automobilių ir geležinkelio cisternų pripildymo suskystintų naftos dujų arba dujų išpylimo iš automobilių ir geležinkelio cisternų įrenginių eksploatavimo darbai.

15. Suskystintų naftos dujų balionų remonto ir bandymo darbai.

_________________

Asmenų, turinčių teisę eksploatuoti energetikos

įrenginius, atestavimo taisyklių

5 priedas

Naftos ir naftos produktų įrenginių eksploatavimo DARBŲ SąRAšAS

1. Naftos perdirbimo įrenginių remonto darbai.

2. Naftos perdirbimo įrenginių bandymo darbai.

3. Naftos perdirbimo įrenginių technologinio valdymo, techninės priežiūros darbai.

4. Naftos perdirbimo įrenginių apsaugos, automatikos ir valdymo sistemų eksploatavimo darbai.

5. Magistralinių naftotiekių, produktotiekių remonto darbai.

6. Magistralinių naftotiekių, produktotiekių bandymo darbai.

7. Magistralinių naftotiekių, produktotiekių technologinio valdymo, techninės priežiūros darbai.

8. Naftos ir (ar) naftos produktų (išskyrus suskystintų naftos dujų) bei kito skystojo kuro terminalų, saugyklų įrenginių (išskyrus talpyklas) ir jų technologinių priklausinių remonto darbai.

9. Naftos ir (ar) naftos produktų (išskyrus suskystintų naftos dujų) bei kito skystojo kuro terminalų, saugyklų įrenginių (išskyrus talpyklas) ir jų technologinių priklausinių bandymo darbai.

10. Naftos ir (ar) naftos produktų (išskyrus suskystintų naftos dujų) bei kito skystojo kuro terminalų, saugyklų įrenginių (išskyrus talpyklas) ir jų technologinių priklausinių technologinio valdymo, techninės priežiūros darbai.

11. Naftos ir (ar) naftos produktų (išskyrus suskystintų naftos dujų) bei kito skystojo kuro talpyklų iki 10 000 m3 ir jų technologinių priklausinių eksploatavimo darbai.

12. Naftos ir (ar) naftos produktų (išskyrus suskystintų naftos dujų) bei kito skystojo kuro talpyklų iki 10 000 m3 ir jų technologinių priklausinių remonto darbai.

13. Naftos ir (ar) naftos produktų (išskyrus suskystintų naftos dujų) bei kito skystojo kuro talpyklų per 10 000 m3 ir jų technologinių priklausinių eksploatavimo darbai.

14. Naftos ir (ar) naftos produktų (išskyrus suskystintų naftos dujų) bei kito skystojo kuro talpyklų per 10 000 m3 ir jų technologinių priklausinių remonto darbai.

15. Naftos ir (ar) naftos produktų (išskyrus suskystintų naftos dujų) bei kito skystojo kuro įrenginių automatikos ir valdymo sistemų eksploatavimo darbai.

16. Naftos ir (ar) naftos produktų (išskyrus suskystintų naftos dujų) bei kito skystojo kuro įrenginių elektrocheminės saugos nuo korozijos įrenginių eksploatavimo darbai.

17. Skystojo kuro degalinių remonto darbai.

18. Skystojo kuro degalinių bandymo darbai.

19. Skystojo kuro degalinių technologinio valdymo, techninės priežiūros darbai.

_________________

Asmenų, turinčių teisę eksploatuoti energetikos

įrenginius, atestavimo taisyklių

6 priedas

TEISĖS AKTŲ, Į KURIUOS atestavimo TAISYKLĖSE PATEIKTOS NUORODOS, SĄRAŠAS

1. Lietuvos Respublikos civilinis kodeksas.

2. Lietuvos Respublikos energetikos įstatymas.

3. Lietuvos Respublikos elektros energetikos įstatymas.

4. Lietuvos Respublikos gamtinių dujų įstatymas.

5. Lietuvos Respublikos šilumos ūkio įstatymas.

6. Lietuvos Respublikos atsinaujinančių išteklių energetikos įstatymas.

7. Lietuvos Respublikos paslaugų įstatymas.

8. Lietuvos Respublikos rinkliavų įstatymas.

9. Veiklos elektros energetikos sektoriuje licencijavimo taisyklės, patvirtintos Lietuvos Respublikos Vyriausybės 2012 m. birželio 20 d. nutarimu Nr. 723 „Dėl Veiklos elektros energetikos sektoriuje licencijavimo taisyklių patvirtinimo“.

10. Gamtinių dujų perdavimo, skirstymo, laikymo ir tiekimo licencijavimo taisyklės, patvirtintos Lietuvos Respublikos Vyriausybės 2011 m. spalio 27 d. nutarimu Nr. 1246 „Dėl Gamtinių dujų perdavimo, skirstymo, laikymo ir tiekimo licencijavimo taisyklių patvirtinimo“.

11. Šilumos tiekimo licencijavimo taisyklės, patvirtintos Lietuvos Respublikos Vyriausybės 2003 m. liepos 25 d. nutarimu Nr. 982 „Dėl teisės aktų, būtinų Lietuvos Respublikos šilumos ūkio įstatymui įgyvendinti, patvirtinimo“.

12. Valstybės rinkliavos mokėjimo ir grąžinimo taisyklės ir Konkrečių valstybės rinkliavos dydžių sąrašas, patvirtinti Lietuvos Respublikos Vyriausybės 2000 m. gruodžio 15 d. nutarimu Nr. 1458 „Dėl valstybės rinkliavos objektų sąrašo, šios rinkliavos dydžių ir mokėjimo ir grąžinimo taisyklių patvirtinimo“.

13. Energetikos valstybinės kontrolės ir vartotojų energetikos įrenginių kontrolės tvarkos aprašas, patvirtintas Lietuvos Respublikos energetikos ministro 2014 m. spalio 24d. įsakymu
Nr. 1-261 „Dėl Energetikos valstybinės kontrolės ir vartotojų energetikos įrenginių kontrolės tvarkos aprašo patvirtinimo“.

14. Energetikos objektus, įrenginius statančių ir eksploatuojančių darbuotojų atestavimo tvarkos aprašas, patvirtintas Lietuvos Respublikos energetikos ministro 2012 m. lapkričio 7 d. įsakymu Nr. 1-220 „Dėl Energetikos objektus, įrenginius statančių ir eksploatuojančių darbuotojų atestavimo tvarkos aprašo patvirtinimo“.

Pastaba. Šiame Atestavimo taisyklių priede nurodyti teisės aktai išplečia Atestavimo taisyklių reikalavimus. Taikant Atestavimo taisykles, turi būti naudojamos aktualios Atestavimo taisyklių priede nurodytų teisės aktų redakcijos. Panaikinus priede nurodytus teisės aktus, taikomi juos pakeičiantys teisės aktai.

_____________________